En 29-årig mand er kommet slemt til skade og er på vej til Aalborg Universitetshospital efter en alvorlig arbejdsulykke. Ulykken fandt sted omkring klokken 08.50 på Christian Pedersensvej 4 ved SuperBrugsen i Sæby. Chaufføren var ved at trække en container op på en lastbil, hvor en wire pludselig sprang af og ramte ham i ansigtet. Politiet har endnu ingen yderligere oplysninger om, hvorledes og hvorfor ulykken skete. - Manden er lige nu på vej til hospitalet. De har arbejdet intenst på ham den sidste times tid. Det ser alvorligt ud, men jeg ved endnu ikke, hvilke typer af skader der er tale om, siger vagtchef ved Nordjyllands Politi Karsten Højrup. Politi og Arbejdstilsynet er på stedet.

Referat:
En 29-årig chauffør er på vej til hospitalet, efter han fik en wire i ansigtet ved SuperBrugsen i Sæby.